ORDE do 30 de abril de 2010 pola que se aproban as bases e se procede á convocatoria de bolsas de colaboración en departamentos das universidades do sistema universitario de Galicia destinadas ao alumnado de excelencia académica, para o curso académico 2010-2011.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 07/05/2010

O Estatuto de autonomía de Galicia, no seu artigo 31, atribúe a esta comunidade autónoma competencias plenas na regulamentación e administración do ensino en toda a súa extensión, niveis e graos, modalidades e especialidades. A sustentación desta responsabilidade institucional foi efectuada no eido universitario por medio do Real decreto 1754/1987, do 18 de decembro, de traspaso de funcións, medios e servizos na materia, pola que se lle transferiu á comunidade autónoma competencias en materia de universidades, que foron asumidas pola comunidade autónoma e asignadas á Consellería de Educación no Decreto 62/1988, do 17 de marzo. A Lei 11/1989, do 20 de xullo, de ordenación do sistema universitario de Galicia (LOSUG), creou as universidades da Coruña, Santiago de Compostela e Vigo.
Unha das tarefas que a Consellería de Educación e Ordenación Universitaria está a levar a cabo, determinada polo Estatuto de autonomía, pola Lei de ordenación do sistema universitario de Galicia (LOSUG) e pola demanda da propia comunidade universitaria é a de facilitar información relevante e actualizada sobre o sistema universitario de Galicia co conseguinte apoio e asesoramento que precise o alumnado universitario. Neste sentido, a Consellería de Educación e Ordenación Universitaria, a través da Secretaría Xeral de Universidades, realiza desde hai algúns anos unha política de asistencia económica ás alumnas e alumnos universitarios. Esta política de asistencia económica inclúe as bolsas de colaboración nos departamentos das universidades do sistema universitario de Galicia.
Estas bolsas de colaboración van destinadas ao alumnado do último curso de ensinanzas universitarias que acredite expedientes académicos excelentes e desexe prestar a súa colaboración en departamentos universitarios en réxime de compatibilidade cos seus estudos, iniciándose así en tarefas docentes e de investigación directamente vinculadas cos estudos que estean a cursar, permitindo con isto o crecemento e a potenciación do sistema universitario de Galicia.
En consecuencia, esta consellería
DISPÓN:
Artigo 1º.-Obxecto.
Convócanse, en réxime de concorrencia competitiva, 35 bolsas de colaboración en departamentos das universidades do sistema universitario de Galicia, para o curso académico 2010-2011, destinadas ao alumnado do último curso de ensinanzas universitarias de grao, licenciado, enxeñeiro ou arquitecto co obxectivo de iniciarse en tarefas de docencia e de investigación directamente vinculadas cos seus estudos.
Artigo 2º.-Orzamento e contía.
A convocatoria realizarase con cargo á aplicación orzamentaria 09.02.422C.480.0 dos orzamentos xerais da Comunidade Autónoma de Galicia para o ano 2010, coa seguinte distribución:
Aplicación		2010		2011
09.02.422C.480.0	36.750 	73.500 
Non obstante, pode ser incrementado no caso de se producir remanente doutras convocatorias financiadas con cargo á mesma aplicación orzamentaria, de acordo co disposto no artigo 31.2º alínea b da Lei 9/2007, do 13 de xuño, de subvencións de Galicia.
A contía que percibirá o beneficiario será de 350 euros mensuais, que se devengará por cada mes de prestación da colaboración.
Artigo 3º-Período de aproveitamento.
1. As actividades para as que se solicita a axuda serán realizadas durante o curso académico 2010-2011. A duración máxima destas bolsas será de nove meses comprendidos entre o 1 de outubro de 2010 e o 30 de xuño de 2011.
2. En ningún caso o aproveitamento da bolsa de colaboración terá efectos xurídicos-laborais entre o bolseiro, as universidades do SUG e a Consellería de Educación e Ordenación Universitaria.
Artigo 4º.-Requisitos dos solicitantes.
1. Poderán solicitar estas axudas e ser beneficiarios delas as alumnas e alumnos universitarios que, ademais dos requisitos xerais exixidos no artigo 10 da Lei 9/2007, do 13 de xuño, de subvencións de Galicia, reúnan os seguintes requisitos:
a) Non estar en posesión ou en disposición legal de obter o título académico de grao, licenciado, enxeñeiro ou arquitecto.
b) Matricularse no curso académico 2010-2011, en calquera das tres universidades que compoñen o SUG, no último curso dos estudos conducentes a unha titulación de grao, licenciado, enxeñeiro ou arquitecto na totalidade das materias ou créditos que lle resten para rematar os seus estudos, excluíndo do mencionado cómputo o proxecto fin de carreira. O alumnado que actualmente curse ensinanzas universitarias recollidas na Lei de reforma universitaria (LRU) deberá ter superado no momento de formalización da matrícula do curso 2010-2011, o primeiro ciclo e o 45 % dos créditos que integran o segundo, con excepción do alumnado de medicina que deberá ter superado o 60 %. O alumnado que curse ensinanzas de grao deberá ter superado o 72% dos créditos da titulación.
c) Presentar o proxecto de colaboración nos termos que establece o artigo 6º c) desta orde.
d) Posuír unha nota media simple no seu expediente académico igual ou superior a 2, calculada cos parámetros reflectidos no protocolo de colaboración subscrito, o 21 de febreiro de 2005, entre a Consellería de Educación e Ordenación Universitaria e as universidades de Santiago de Compostela, A Coruña e Vigo.
2. Estas axudas son compatibles con calquera outro tipo de bolsas ou axudas, tanto de institucións públicas como privadas, agás con aquelas que teñan a mesma finalidade. Non poderán beneficiarse desta axuda aqueles alumnos ou alumnas que xa a gozasen en convocatorias anteriores.
Artigo 5º.-Solicitudes e prazo de presentación.
1. A solicitude, segundo o modelo ED430B que se publica como anexo a esta orde, asinada polo interesado e dirixida á Secretaría Xeral de Universidades, edificio administrativo de San Caetano, CP 15781 Santiago de Compostela, presentarase:
a) No rexistro único de Xunta de Galicia, ou por calquera medio dos previstos no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común, para a presentación de instancias.
b) Tamén poderán presentarse en calquera dos rexistros oficiais das universidades do sistema universitario de Galicia, de conformidade coa Resolución do 25 de xuño de 2007, DOG do 3 de xullo, da Consellería de Educación e Ordenación Universitaria pola que se dispón a publicación do convenio de colaboración entre esta consellería e as universidades de Santiago de Compostela, A Coruña e Vigo en materia de rexistros administrativos.
c) Se a solicitude é remitida por correo, presentarase en sobre aberto para que sexa datada e selada na cabeceira da primeira folla polo empregado de correos antes de proceder á súa certificación postal.
Non se admitirán como medio de presentación de solicitudes os servizos de mensaxeira privados.
Soamente se poderá presentar unha solicitude. A presentación de dúas ou máis solicitudes invalidará todas as presentadas
3. O prazo de presentación de solicitudes será dun mes contado a partir do día seguinte ao da publicación desta orde no Diario Oficial de Galicia. Entenderase como último día do prazo o correspondente ao mesmo ordinal do día da publicación. Se o último día de prazo fora inhábil, entenderase prorrogado ao primeiro día hábil seguinte e, se no mes do vencemento non haber día equivalente ao inicial do cómputo, entenderase que o prazo expira no último do mes.
Artigo 6º.-Documentación.
Á solicitude, segundo o modelo ED430B que figura no anexo desta orde, achegarase a documentación seguinte:
a) Certificación académica completa ou copia compulsada desta na que se fará constar a nota media simple do expediente académico, obtida de acordo co establecido no artigo 8º das bases da convocatoria.
b) Proxecto de colaboración debidamente avalado polo departamento universitario en que se vaia desenvolver. Este proxecto deberá ser asinado por un titor ou titora, que será un profesor ou profesora do departamento que forme parte dun equipo de investigación dun proxecto financiado en convocatorias competitivas, tanto das administracións públicas (europeas, estatais e autonómicas) como do sector privado (fundacións, empresas...), vixente cando menos ata finais de xuño de 2011. O proxecto versará sobre algunha das materias troncais ou obrigatorias para a obtención da titulación que se está a cursar e sobre a investigación que o titor ou titora estea desenvolvendo como membro dun equipo de investigación. O proxecto describirá con detalle as funcións que se van realizar durante a colaboración, así como o réxime de traballo e o horario que deberá cumprir o bolseiro ou bolseira.
O modelo normalizado do proxecto de colaboración poderá obterse nas dependencias da Secretaría Xeral de Universidades (Servizo de Apoio e Orientación aos estudantes universitarios) da Consellería Educación e Ordenación Universitaria, edificio administrativo San Caetano, s/n, 15781 Santiago de Compostela, así como no portal educativo
http://www.edu.xunta.es.
c) Declaración responsable de todas as axudas solicitadas ou concedidas para a mesma finalidade, das distintas administracións públicas ou privadas competentes coa cal se entenderá cumprido o mesmo requisito exixido previo ao derradeiro pagamento.
d) Documento facilitado pola entidade bancaria a nome do/a interesado/a, en que conste o número da conta do cliente e os códigos que identifican o banco, a oficina e o díxito de control.
e) Declaración opcional do solicitante do compromiso de utilización da lingua galega en todas as relacións que o interesado manteña coa Administración autonómica.
Artigo 7º.-Exposición das listaxes provisionais.
1. Unha vez examinadas as solicitudes e a documentación presentada polos solicitantes exporanse as listaxes provisionais de solicitudes admitidas e excluídas, sinalando os motivos de exclusión no portal educativo da Consellería de Educación e Ordenación Universitaria www.edu.xunta.es, que poden ser consultadas, ademais, nos departamentos territoriais da citada consellería e nos vicerreitorados de estudantes das tres universidades galegas.
2. As listaxes provisionais serán expostas o día 5 de xullo de 2010. Os interesados disporán dun prazo de reclamación comprendido entre o día 6 de xullo e o 16 de xullo deste ano, ambos os dous incluídos, podendo, durante ese prazo, formular reclamación ou emendar erros e falta de documentación, ante a Secretaría Xeral de Universidades, achegando, se é o caso a documentación necesaria. Transcorrido este prazo sen se emenden as causas de exclusión considerarase que o/a interesado/a desiste da súa petición, e procederase ao seu arquivo de acordo co establecido no artigo 71 da Lei 30/1992.
Artigo 8º.-Selección.
1. A selección farase tendo en conta a nota media simple do expediente académico calculada cos parámetros reflectidos no protocolo de colaboración subscrito, con data do 21 de febreiro de 2005, entre a Consellería de Educación e Ordenación Universitaria e as universidades de Santiago de Compostela, A Coruña e Vigo, publicado no DOG do día 23 de marzo de 2005 mediante resolución da Secretaría Xeral da Consellería de Educación e Ordenación Universitaria do 15 de marzo de 2005.
2. As solicitudes presentadas serán clasificadas segundo titulacións ou bloques de titulacións semellantes pertencentes a unha mesma rama de coñecemento: artes e humanidades, ciencias sociais e xurídicas, ciencias, ciencias da saúde, enxeñería e arquitectura.
3. A comisión avaliadora distribuirá as bolsas proporcionalmente ao número de solicitudes presentadas admitidas e clasificadas segundo as ramas de coñecemento recollidas no punto anterior, entre os alumnos e alumnas con mellor media de expediente académico.
En caso de empate na nota media do expediente académico de dous ou mais solicitantes, terá prioridade aquel alumno/a que empregue a lingua galega na realización do proxecto de colaboración e de persistir o empate terá preferencia o alumno que teña maior número de créditos superados.
Artigo 9º.-Comisión avaliadora.
A selección dos candidatos e das candidatas será realizada por unha comisión avaliadora integrada por:
Presidente: o titular da Secretaría Xeral de Universidades, ou, por delegación, o titular da Subdirección Xeral de Universidades.
Vogais:
-O membro do equipo de goberno da Universidade da Coruña, responsable da materia.
-O membro do equipo de goberno da Universidade de Santiago de Compostela, responsable da materia.
-O membro do equipo de goberno da Universidade de Vigo, responsable da materia.
-O xefe do Servizo de Apoio e Orientación aos estudantes universitarios.
-Un funcionario ou funcionaria da Secretaria Xeral de Universidades, que actuará como secretario.
Artigo 10º.-Resolución.
1. Efectuada a selección pola comisión, esta elevará, a través da Secretaría Xeral de Universidades, un informe-proposta á persoa titular da Consellería de Educación e Ordenación Universitaria, quen emitirá resolución en que constará a relación das bolsas concedidas, outra de suplentes, se os houbera, e outra de denegadas coas causas de denegación, así mesmo os demais extremos previstos no artigo 34º do Regulamento da Lei 9/2007, do 13 de xuño, de subvencións de Galicia, aprobado polo Decreto 11/2009, do 8 de xaneiro.
2. Contra esta resolución, que pon fin á via administrativa, poderá interpoñerse, con carácter potestativo, un recurso de reposición ante o conselleiro de Educación e Ordenación Universitaria no prazo dun mes contado a partir do día seguinte ao da súa publicación no DOG, segundo o disposto nos artigos 116 e 117 da Ley 30/1992, de réxime xurídico das administrativos públicas e do procedemento administrativo común, ou ben directamente un recurso contencioso-administrativo ante Tribunal Superior de Xustiza de Galicia, no prazo de dous meses contados desde a mesma data, segundo o disposto no artigo 46 da Lei 29/1998, do 13 de xullo, reguladora da xurisdición contencioso-administrativa.
3. O prazo máximo para resolver as solicitudes correspondentes ás accións especificadas nesta orde será de seis meses, contados a partir do remate do prazo de presentación de solicitudes.
O vencemento do prazo máximo sen que sexa notificada a resolución lexítima aos interesados para entender desestimada por silencio administrativo a solicitude de concesión da subvención.
4. Os solicitantes excluídos poderán recuperar a documentación presentada no prazo de dous meses a partir da publicación da concesión das bolsas no Diario Oficial de Galicia.
Artigo 11º.-Beneficiarios.
Para o gozo efectivo da bolsa concedida, o alumnado beneficiario deberá ter superado antes do comezo do curso 2010/2011, un determinado número de créditos segundo sexa a súa titulación: os alumnos que actualmente cursen ensinanzas universitarias LRU, teren superado o 1º ciclo e o 45 % dos créditos do 2º ciclo (no caso de alumnos de medicina o 60 %), e no caso dos alumnos que cursan ensinanzas de grao teren superado o 72% dos créditos da titulación.
Artigo 12º.-Obrigas dos beneficiarios.
Os beneficiarios quedan sometidos ao cumprimento do establecido no artigo 11 da Lei 9/2007, do 13 se xuño, de subvencións de Galicia, así como ao cumprimento do establecido nesta convocatoria, especialmente respecto das seguintes obrigas:
a) Seguir durante o curso académico 2010-2011, por ensino oficial, os estudos en que se encontran matriculados, nas universidades do SUG.
b) Prestar a súa colaboración no departamento correspondente, cunha dedicación mínima de 7 horas semanais e máxima de 15 horas.
c) Unha vez rematado o período de gozo da bolsa e sempre antes do 30 de xullo de 2011, remitir á Secretaría Xeral de Universidades, unha memoria-informe, visada polo titor, sobre o cumprimento das actividades desenvolvidas.
d) Someterse ás actuacións de comprobación precisas para verificar, se é o caso, o cumprimento e efectividade das condicións da concesión da axuda.
Artigo 13º.-Aceptación da bolsa e pagamento.
A axuda aboarase trimestralmente na conta bancaria indicada polo interesado unha vez presentada, antes do día 30 de outubro de 2010, a seguinte documentación:
a) Declaración responsable de todas as axudas solicitadas, tanto as aprobadas ou concedidas, como as pendentes de resolución, para un mesmo proxecto das distintas administracións públicas ou privadas competentes ou calquera dos seus organismos, entes ou sociedades.
b) Certificación oficial da universidade na que se faga constar que o alumnado que actualmente cursen ensinanzas universitarias LRU, teña superado o 1º ciclo e o 45% dos créditos do 2º ciclo ( no caso de alumnos de medicina o 60 %), e no caso dos alumnos que cursan ensinanzas de grao teñan superado o 72% dos créditos da titulación.
Así mesmo, farase constar na mesma certificación as materias das que está matriculado no curso 2010-2011.
c) Certificado de incorporación ao departamento asinado polo director/a ou secretario/a deste.
Disposicións adicionais
Primeira.-A presentación da solicitude de concesión da axuda comportará autorización á Consellería de Educación e Ordenación Universitaria para:
a) Facer públicos nos rexistros regulados no Decreto 132/2006, do 27 de xullo, os datos relevantes referidos ás axudas e subvencións recibidas, así como as sancións impostas, cando proceda. A reserva que o peticionario poida facer no caso de non autorizar a obtención de datos ou a publicidade dos datos nos rexistros que, en todo caso, terá que se expresar por escrito, poderá dar lugar á exclusión do proceso de participación para obter a axuda ou subvención ou, noutro caso, a revogación do acto de outorgamento e, se proceder, ao reintegro do importe concedido.
b) De conformidade co artigo 13.4º da Lei 4/2006, do 30 de xuño, de transparencia e de boas prácticas na Administración pública galega, e co disposto no artigo 15.2ºc) da Lei 9/2007, do 13 de xuño, de subvencións de Galicia, a consellería publicará na súa páxina web oficial a relación dos beneficiarios e o importe das axudas concedidas, polo que a presentación da solicitude leva implícita a autorización para o tratamento necesario dos datos dos beneficiarios e da súa publicación na citada páxina web.
Segunda.-Os beneficiarios teñen a obriga de facilitar toda a información que lles sexa requirida pola Intervención Xeral da Comunidade Autónoma, o Tribunal de Contas e o Consello de Contas no exercicio das funcións de fiscalización e control que lles competen, segundo dispón o artigo 14.1º.k) da Lei 9/2007, do 13 de xuño, de subvencións de Galicia.
Terceira.-O importe das subvencións en ningún caso poderá ser de tal contía que illadamente ou en concorrencia con outras subvencións, axudas, ingresos ou recursos, supere o custo da actividade subvencionada, de conformidade co artigo 17 punto 3 da Lei 9/2007, do 13 de xuño, de subvencións de Galicia.
Nos supostos en que o importe da subvención, illadamente ou en conconcorrencia con subvencións ou axudas doutras administracións públicas ou doutras entidades públicas ou privadas, nacionais ou internacionais, supere o custo da actividade que se vai desenvolver, procederá ao reintegro do exceso obtido sobre o custo da actividade subvencionada, así como a exixencia do xuro de demora correspondente.
Cuarta.-O incumprimento total ou parcial por parte do beneficiario de calquera das condicións establecidas nesta orde constituirá causa determinante de revogación da axuda e do seu reintegro, total ou parcial, polo beneficiario, segundo o disposto no artigo 33 da Lei 9/2007, do 13 de xuño, de subvencións de Galicia, e logo do correspondente expediente tramitado segundo o procedemento que establece o citado Decreto 11/2009.
Disposicións derradeiras
Primeira.-Facúltase o titular da Secretaría Xeral de Universidades para adoptar os actos e medidas necesarios para a aplicación desta orde.
Segunda.-Contra esta orde poderase interpoñer, con caracter potestativo, un recurso de reposición ante o titular da Consellería de Educación e Ordenación Universitaria no prazo dun mes contado desde o día seguinte ao da súa publicación no DOG, ou directamente un recurso contencioso-administrativo, no prazo de dous meses contados desde esa mesma data, ante a Sala do Contencioso-Administrativo do Tribunal Superior de Xustiza de Galicia, de acordo co establecido na Lei 29/1998, do 13 de xullo, reguladora da xurisdición contencioso-administrativo.
Terceira.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 30 de abril de 2010.
Jesús Vázquez Abad
Conselleiro de Educación
e Ordenación Universitaria
Ver referencia pdf "08600D007P024.PDF"